钦定古今图书集成/明伦汇编/闺媛典/第336卷 > 解开妻高妙莹
## 钦定古今图书集成/明伦汇编/闺媛典/第336卷 > 解开妻高妙莹

按《名山藏列女记》：“高妙莹，字叔婉，解开之妻，缙母也。
父若凤，元时知封州。元末世风奢僭，妙莹独尚简整。
从父官邸，悉通经史传记，善小楷，晓音律算数，女工
极其敏妙。既归，事舅姑孝谨，与开相敬如宾。元末，舅
氏解子元起兵攻贼，为贼所执，死之。若凤亦攻贼广
中，中流矢死。兄镗、钜铨，皆以举义兵死于军，外内家”
属流离，妙莹丧葬合礼。时乱离无书，妙莹手书《孝经》、
古文、杜诗，授缙与其兄纶。为言宋、元来政治民事，记
及时日，无所遗谬。临尽，谓子孙曰：“吾年七十馀，子孙
满前，过吾父母兄弟远矣，但当与汝曹永诀，不得不
悲耳。”因泣数行下，家人皆泣，遽止之曰：“死犹枯株，体
魄如遗。送葬备物，于亡无益。金珠宝贝，更能为祸。吾
经乱离，所见多矣，葬我必依近地，素衾结髢，朴棺深
隧。”遂端坐而殁。所著有《酒食议》《女德议》若干卷，《高文
海死节事》一卷。文海即其兄钜也。